
LAUSUNTO
Työllisyyden ja sosiaaliasioiden valiokunta pyytää asiasta vastaavaa talousarvion valvontavaliokuntaa sisällyttämään seuraavan päätöslauselmaesitykseen, jonka se myöhemmin hyväksyy:
<RepeatBlock-Dec>
–	ottaa huomioon tilintarkastustuomioistuimen vuosikertomuksen talousarvion toteuttamisesta varainhoitovuonna 2023 ja toimielinten vastaukset[footnoteRef:1] sekä tilintarkastustuomioistuimen erityiskertomukset, [1:  	EUVL C, C/.../..., ..., ELI: ... / Ei vielä julkaistu virallisessa lehdessä.] 

1.	on tyytyväinen siihen, että tilintarkastustuomioistuimen mukaan vuotta 2023 koskeva unionin konsolidoitu tilinpäätös antaa kaikilta olennaisilta osiltaan oikeat ja riittävät tiedot unionin taloudellisesta asemasta kyseiseltä ajankohdalta;
2.	muistuttaa, että EU:n varojen käytön seuranta on tärkeää, jotta varmistetaan EU:n taloudellisten etujen suojaaminen; kehottaa komissiota kaikilta osin hyödyntämään sen käytettävissä olevia välineitä ja puuttumaan selvään riskiin siitä, että Euroopan unionin arvoja ja oikeusvaltioperiaatetta rikotaan vakavasti;
3.	muistuttaa, että alaotsakkeen 2 a ”Taloudellinen, sosiaalinen ja alueellinen yhteenkuuluvuus” menoilla pyritään vähentämään eroja EU:n jäsenvaltioiden ja alueiden välillä; korostaa EU:n koheesiopolitiikan merkitystä Euroopan sosiaalisten oikeuksien pilarin sekä sen toimintasuunnitelman ja asiaankuuluvien yleistavoitteiden täytäntöönpanon tukemisessa ja toteaa, että sillä edistetään merkittävästi EU:n työllisyys-, sosiaali-, koulutus- ja osaamispolitiikkoja sekä rakenneuudistuksia näillä aloilla;
4.	painottaa erityisesti ESR+:n tärkeää merkitystä, sillä sen avulla pyritään varmistamaan korkea työllisyys, oikeudenmukainen sosiaalinen suojelu, osaava ja sopeutumiskykyinen työvoima sekä osallistava / yhteenkuuluvuutta edistävä yhteiskunta keskeisenä tekijänä köyhyyden poistamisessa; toteaa, että EU:n, kansallisten ja alueellisten toimielinten on annettava sille jatkuvaa taloudellista ja poliittista tukea sen tavoitteiden saavuttamiseksi tulevina vuosina; korostaa, kuinka tärkeää on ottaa alueelliset toimijat ja erityisesti kentällä toimivat kansalaisjärjestöt ja työmarkkinaosapuolet tiiviisti mukaan ESR+:sta rahoitettavien toimien täytäntöönpanoon;
5.	panee tyytyväisenä merkille 9. toukokuuta 2023 käynnistetyn Euroopan osaamisen teemavuoden, jolla pyritään tehostamaan unionin yritysten, erityisesti pienten ja keskisuurten yritysten (pk-yritysten), kilpailukykyä ja edistämään laadukkaiden työpaikkojen luomista, jotta voidaan hyödyntää vihreän ja digitaalisen siirtymän koko potentiaali sosiaalisesti tasapuolisella, osallistavalla ja oikeudenmukaisella tavalla;
6.	on huolestunut siitä, että maksattamatta olevien sitoumusten kokonaismäärä oli vuoden 2023 lopussa ennätykselliset 543 miljardia euroa, mikä johtuu pääasiassa siitä, että yhteistyössä hallinnoitavia varoja sekä Next Generation EU -välineestä maksettavia varoja sidottiin enemmän, mutta toteaa, että maksattamatta olevien sitoumusten kokonaismäärän odotetaan vähenevän kaudella 2024–2026;
7.	panee huolestuneena merkille, että tilintarkastustuomioistuimen arvion mukaan monivuotisen rahoituskehyksen otsakkeen 2 ”Koheesio, palautumiskyky ja arvot” virhetaso vuonna 2023 oli 9,3 prosenttia, kun vuonna 2022 se oli 6,4 prosenttia; korostaa, että tämä on merkittävästi enemmän kuin aiempien vuosien jo korkeat tasot, minkä vuoksi tilintarkastustuomioistuin antoi kielteisen lausunnon menojen laillisuudesta ja sääntöjenmukaisuudesta; toteaa, että suurin osa tämän alan menoista katsotaan suuririskisiksi menoiksi, jotka perustuvat pääasiassa korvauksiin ja joihin sovelletaan usein monimutkaisia sääntöjä;
8.	kehottaa ryhtymään kiireellisiin toimiin virhetason pienentämiseksi tulevaisuudessa erityisesti rahoituskauden 2021–2027 osalta ja ottaa huomioon tilintarkastustuomioistuimen huomautuksen, että varojen maksutavan monimutkaisuus vaikuttaa virheriskiin; toteaa kuitenkin, että tilintarkastustuomioistuin havaitsi useita tekijöitä, jotka aiheuttivat lisäpaineita jäsenvaltioiden hallinnoille ja lisäsivät riskiä, joka kohdistui niiden valmiuksiin varmistaa, että menot olivat sääntöjenmukaisia ja moitteettoman varainhoidon periaatteiden mukaisia; muistuttaa, että näitä tekijöitä ovat muun muassa REACT-EU-välineen käyttöön asetettavat merkittävät lisämäärärahat ja kauden 2014–2020 koheesioalan tukikelpoisuuskauden päättymispäivä 31. joulukuuta 2023, joka on viime vuosina ollut päällekkäinen elpymis- ja palautumistukivälineen tukikelpoisuusajan kanssa;
9.	ilmaisee huolensa siitä, että komissio on koheesiopolitiikan rahastojen osalta, Euroopan sosiaalirahasto plus mukaan lukien, ennustanut vapautettavien sitoumusten määräksi 2,2 miljardia euroa vuosina 2024–2027, mikä on viisinkertainen määrä komission vuoden 2022 ennusteeseen nähden ja johtuu pääasiassa jatkuvasta alhaisesta käyttöasteesta; korostaa, että komission olisi määritettävä tapoja, joilla autetaan jäsenvaltioita parantamaan EU:n rahastojen käyttöä moitteettoman varainhoidon periaatteiden mukaisesti;
10.	panee merkille, että korkealla inflaatiolla (6,4 prosenttia) oli edelleen vaikutusta unionin talousarvioon; varoittaa, että komission tekemän inflaatioennusteen perusteella unionin talousarvio voisi menettää lähes 13 prosenttia ostovoimastaan vuoden 2025 loppuun mennessä;
11.	panee merkille komission edistymisen päiväkotihenkilöstön siirtämisessä osaksi sisäistä henkilöstöä; kehottaa jatkamaan toimia hyvien työolojen ja vakaiden työsuhteiden varmistamiseksi;
12.	pyytää komissiota panemaan kaikki jäljellä olevat tilintarkastustuomioistuimen suositukset mahdollisimman pian täytäntöön.</RepeatBlock-Dec>

